《煮豆酌白酒歌戊戌前作》
明代·李昱

煮豆酌白酒，豆肥酒气温。相对二三子，其乐难具论。

君不见晓来雨过东家村，丛丛豆荚生篱根。阿翁提篮跣双足，采摘采摘呼诸孙。

归来笑指老瓦盆，酒波犹带新糟浑。田家酒具如洼尊，一椀入口春无痕。

两椀三椀鲸涛奔，四椀五椀和江吞。须臾饮至百十椀，眼花耳热低乾坤。

忆昨豺虎如云屯，旌旗满目烟尘昏。杀人如麻血成海，十室九家无一存。

大臣自合死社稷，况叨厚禄承君恩。近闻省府日筵宴，椎牛宰马齐昆崙。

吾徒布衣在草野，忧心恻恻怀至尊。呜呼萧艾满城邑，馨香不数兰与荪。

呼童煮豆复进酒，呼儿为我关柴门。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。